recursal/SuperWikiNEXT-32B huggingface dataset:
במדעי המחשב, **אלגוריתם לאס וגאס** הוא אלגוריתם אקראי שמחזיר תוצאות נכונות בלבד. אם הוא לא השיג כזו, הוא מודיע על כישלון. במילים אחרות, אלגוריתם לאס וגאס אינו מהמר על נכונות התוצאה, אלא רק על המשאבים המשמשים לצורך החישוב. 

דוגמה פשוטה היא מיון מהיר אקראי, כאשר איבר הציר נבחר באופן אקראי, אבל התוצאה תמיד ממוינת. ההגדרה הרגילה של אלגוריתם לאס וגאס כוללת את ההגבלה שתוחלת זמן הריצה תמיד תהיה סופית, כאשר התוחלת מתבצעת מעל מרחב המידע האקראי, או האנטרופיה, בהם האלגוריתם משתמש. הגדרה חלופית דורשת שאלגוריתם לאס וגאס תמיד יסתיים (יהיה יעיל), אך הוא עשוי לתת כפלט סמל שאינו חלק ממרחב הפתרונות כדי לדווח על כשל במציאת פתרון.

אלגוריתמים מסוג לאס וגאס הוצגו על ידי לסלו בבאי ב-1979, בהקשר של בעיית איזומורפיות גרפים, כזוג לאלגוריתם מונטה קרלו. ניתן להשתמש באלגוריתמים מסוג לאס וגאס במצבים בהם מספר הפתרונות האפשריים מוגבל, וכאשר אימות נכונותו של הפתרון המועמד הוא קל יחסית, בעוד חישוב הפתרון הוא מורכב.

מקור השם מהעיר לאס וגאס, אשר ידועה כסמל להימורים.

מחלקת סיבוכיות
--------------

מחלקת הסיבוכיות של בעיות הכרעה להן קיים אלגוריתם לאס וגאס עם תוחלת זמן ריצה פולינומית, היא ZPP.

מתקיים כי {\displaystyle {\textrm {ZPP}}={\textrm {RP}}\cap \,{\text{co}}\,{\textrm {-RP}}\!}, דבר הקשור באופן הדוק עם הדרך שאלגוריתמים מסוג לאס וגאס נבנים לעיתים. כלומר המחלקה RP מורכבת מכל בעיות ההכרעה להן קיים אלגוריתם זמן-פולינומי אקראי המחזיר תשובה נכונה, כאשר התשובה הנכונה היא "לא", אבל רשאי לטעות בהסתברות מסוימת הרחוקה מ-1, כאשר התשובה היא "כן". כאשר קיים אלגוריתם כזה עבור בעיה והמשלימה שלה (התשובות "כן" ו "לא" מוחלפות), ניתן להריץ בו זמנית את שני האלגוריתמים ובאופן חוזר ונשנה: להריץ כל אחד מספר קבוע של צעדים, בתורנות, עד שאחד מהם מחזיר תשובה ודאית. זו הדרך הרגילה לבנות אלגוריתם לאס וגאס הפועל בתוחלת זמן פולינומית. שימו לב כי באופן כללי אין חסם עליון על זמן הריצה של המקרה הגרוע של אלגוריתם לאס-וגאס.

הקשר לאלגוריתם מונטה קרלו
-------------------------

באלגוריתם מונטה קרלו, בדומה ללאס וגאס, המשאבים בשימוש חסומים אבל לא מובטח שהתשובה נכונה. על ידי יישום של אי-שוויון מרקוב, ניתן להמיר אלגוריתם לאס וגאס לאלגוריתם מונטה קרלו באמצעות סיום מוקדם.

ראו גם
------

* אלגוריתם אטלנטיק סיטי
* אקראיות

קישורים חיצוניים
----------------

* המדריך לאלגוריתמים ותורת החישוביות, CRC Press LLC, 1999.
* אלגוריתם "לאס וגאס" ב*"מילון של אלגוריתמים ומבני נתונים*[באינטרנט], פאול א. בלק, ארצות הברית, המכון הלאומי לתקנים וטכנולוגיה. זמין מ: 17 יולי 2006. (גישה מאי 09, 2009)

הערות שוליים
------------

1. ↑  Steven D. Galbraith (2012). *Mathematics of Public Key Cryptography*. Cambridge University Press. p. 16. ISBN 978-1-107-01392-6.
2. ↑  László Babai, Monte-Carlo algorithms in graph isomorphism testing, Université de Montréal, D.M.S. No. 79-10.
**ערן חיימוביץ'** (נולד ב-1 באפריל 1966) הוא מנהל ישראלי המכהן כמנכ"ל חברת "תשתיות אנרגיה בע"מ", חברת התשתית הלאומית של משק האנרגיה בישראל. בעברו שימש כמנכ"ל חברת פניציה.

ביוגרפיה
--------

חיימוביץ' נולד וגדל בעפולה. במסגרת שירותו הצבאי שירת כקצין קשר. משמש כסגן אלוף במילואים.

בשנת 1995 החל את דרכו בחברת פניציה. לאורך השנים כיהן במגוון תפקידים, בהם מהנדס מערכת, מנהל המפעל לעיבוד זכוכית ומנהל המפעל לייצור זכוכית שטוחה. בשנת 2012 מונה למנכ"ל החברה, ועם כניסתו לתפקיד התמודד עם חובות בגובה 323 מיליון ש"ח והקפאת הליכים שנכפתה על החברה.

במסגרת הניסיונות להצלת המפעל, קרא חיימוביץ' לפגישה דחופה עם ראש הממשלה בנימין נתניהו ופעל להוזלת עלויות באמצעות חיבור המפעל לרשת הולכת הגז הטבעי. בשנת 2015 הפך המפעל לראשון בצפון שמתחבר לרשת החלוקה. חיימוביץ' היה מהתעשיינים הראשונים שביקרו את מחיר הגז הגבוה שנקבע במתווה הגז. במהלך כהונתו עברה החברה מהפסד תזרימי לפסים רווחיים.

בשנת 2017, עם סיום כהונתו כמנכ"ל פניציה, הקים חיימוביץ' את Clean Glass Solutions: מפעל למיחזור פסולת זכוכית והשבתה לשימוש חוזר בתעשייה. בין השנים 2008–2017 שימש כבעלים ודירקטור של Milestones Upgrade & Industries, חברת אחזקות להשבחת חברות.

בשנת 2018 מונה למנכ"ל חברת תשתיות אנרגיה. במסגרת תפקידו הוביל את הנפקת האג"ח של החברה בשווי 350 מיליון שקל.

בשנת 2020 הוביל חיימוביץ' לחתימה עם ההסתדרות הלאומית על הסכם קיבוצי ראשון לכלל מאבטחי החברה. במסגרת ההסכם, 180 מאבטחי החברה מועסקים ישירות על ידה וזוכים לתנאים משופרים.

חיימוביץ' הוא בעל תואר ראשון בהנדסת מכונות ותואר שני במנהל עסקים מטעם אוניברסיטת באר שבע, וכן בוגר תוכנית להב לדירקטורים מקצועיים מטעם אוניברסיטת תל אביב. מתגורר בזיכרון יעקב, והיה בין מקימיו של בית ספר דמוקרטי ביישוב בשנת 2002. הוא נשוי ואב לשלושה.

קישורים חיצוניים
----------------

* אודיה שווץ, מנכ"ל חדש לחברת תש"ן: ערן חיימוביץ', רדיו חיפה, 2.10.2018
* Phoenicia and Clear Glass Solutions Open Laminated Glass Recycling Plant in Israel, USGNN, 28.3.2019
* Michelle Malka Grossman, Sharon Udasin, Niv Elis, Environment minister to Israeli gas companies: Lower your prices, The Jerusalem Post, 29.1.2016

הערות שוליים
------------

1. ↑  הדר קנה, מנסה להציל את המפעל: מנכ"ל פניציה מבקש פגישה דחופה עם נתניהו, באתר כלכליסט, 12 בספטמבר 2012
2. ↑  סוף טוב: מפעל פניציה בצפון התחבר לרשת חלוקת הגז הטבעי, תשתיות, 2.2.2015
3. ↑  אתר למנויים בלבד אורה קורן, מנכ"ל פניציה: "מחיר הגז במתווה לא ריאלי, רוצה לעבור למזוט זול", באתר TheMarker‏, 27 בינואר 2016
4. ↑  יובל אזולאי, ‏סוף-סוף: מפעל פניציה בנצרת עילית חובר לגז הטבעי, באתר גלובס, 3 בפברואר 2015
5. ↑  אתר למנויים בלבד אורה קורן, פניציה נחלצה מהמשבר - אבל הבנקים משאירים אותה כמעט בלי אשראי, באתר TheMarker‏, 14 בפברואר 2017
6. ↑  אתר למנויים בלבד אורה קורן, ערן חיימוביץ' מונה למנכ"ל תש"ן, באתר TheMarker‏, 2 באוקטובר 2018
7. ↑  ניצן כהן, ביקושי עתק של 1.34 מיליארד שקל בהנפקת תשן, באתר ביזפורטל‏, 11 באוגוסט 2020
8. ↑  נחתם הסכם קיבוצי ראשון והיסטורי בחברת תש"ן, אתר ההסתדרות הלאומית, 8.12.2020
**"הזמנה לבכי"** היא רשימה קצרה פרי עטו של העיתונאי ארנון לפיד, בן קיבוץ גבעת חיים איחוד, שנכתבה מיד לאחר מלחמת יום הכיפורים, ונתפרסמה תחילה ב"איגרת", שבועון איחוד הקבוצות והקיבוצים ולאחר מכן, בינואר 1974, בירחון "שדמות". הרשימה, שקראה לבכות על האלים שהכזיבו ולבכות בקול את חללי המלחמה ולהניח לאתוס הישראלי של התגברות על הכאב הפרטי למען המאמץ הלאומי, עוררה סערה וזכתה לביקורות רבות, גם מחוץ לתנועה הקיבוצית. חלקן אוהדות וחלקן שליליות. הרשימה נחשבת כבעלת משמעות בשינוי התרבותי שעבר על חלקים בחברה הישראלית, מהתמקדות בכלל להתמקדות באני הפרטי; במיוחד בתחום השכול עוז אלמוג מציין כי על רקע תרבות ההדחקה שהייתה שלטת באותה עת, "נדרשו 'אומץ' ו'חוצפה' לא מעטים לכתוב את מה שכתב לפיד באותה עת". וכי לרשימה היה חלק במעבר מתרבות האיפוק וההבלגה בנושא השכול, ששלטה ממלחמת העצמאות, אל תרבות המקבלת בכי וקינה פומביים. שינוי זה הוא תולה במה שהוא מכנה "פסיכולוגיזם" ובמיוחד בנכונות החדשה, באותה עת, לחשיפה רגשית וגילוי הנפש.

יש מבקרים הרואים ב"הזמנה לבכי" המשך הגישה שזכתה לכינוי "יורים ובוכים", שהחלה עם "שיח לוחמים" לאחר מלחמת ששת הימים. גישה זו ספגה ביקורת משני צדי המתרס. המצדדים בחוזק, באיפוק ובשמירה על המורל הלאומי גינו גישה זו בשל ה"תבוסתנות" הכרוכה בה לדעתם, ואילו מצדדי המוסר, טוהר הנשק והשאיפה המתמדת לשלום גינו גישה זו בשל חוסר המעש של יוצריה והמשך שרותם המבצעי בצה"ל.

אזכורים מאוחרים בתרבות
----------------------

המשורר אליעז כהן הוציא מחזור שירים בשם זהה שהתייחס לפינוי גוש קטיף ב-2005 וכתב בהערות הסיום של קובץ השירים כי השירים מתייחסים ל"הזמנה לבכי" המקורית בכך שהוא חש שהפינוי הוא "יום הכיפורים של הכיפות הסרוגות". כהן עצמו אף מעיד כי חנן פורת סיפר לו כי קריאת רשימתו של לפיד ב-1974, בעת שהחלים מפציעה קשה במלחמת יום הכיפורים, הביאה אותו ל"הכרה שמוכרחים להשיב את רוחו של העם בישראל" וכהן מוסיף: "מחשבת הייסוד הראשונה של 'גוש אמונים', החלה להתפתח אצלו מאותו רגע".

מילות הרשימה אף הולחנו על ידי יורם צדוק והשיר בוצע על ידי להקת האשקולית של בית השיטה.

קישורים חיצוניים
----------------

* הזמנה לבכי, דבר, 29 במרץ 1974
* חנה זמר, לא "בא לי" לבכות איתך, דבר, 29 במרץ 1974, ("עת לבכות", המאמר בהמשך למאמרה של חנה זמר, הוא מאת רוביק רוזנטל והתפרסם בגיליון שדמות בו התפרסמה "הזמנה לבכי")

הערות שוליים
------------

1. ↑  ארנון לפיד, "הזמנה לבכי", שדמות נג (ינואר 1974), עמ' 51-50
2. ↑  לפיד, ארנון, באתר העין השביעית, 19 בפברואר 2008
3. ↑  גלעד גרוסמן, ממופת למבקרי הממשל – היסטוריית השכול, מעריב, 30 בספטמבר 2006
4. ↑  תרצה הכטר, מלחמת יום-כיפור כמיתוס (ב'), ספטמבר 2004
5. 1 2 3  עוז אלמוג, מקשיחות והדחקה לשיח המצוקה, אתר "אנשים ישראל - המדריך לחברה הישראלית", 11 בנובמבר 2009
6. ↑  ניר מן, עבים קודרים, מקור ראשון, 4 בנובמבר 2010
7. ↑  ציטוט מאמר מאת בועז עברון ותגובה מאת דודו פלמה, איך נהנים מכל העולמות, "לא למות טיפש" - בלוג של עידן לנדו, 7 ביוני 2010
8. ↑  יעל שנקר, למשוררים דתיים אין אבא משלהם, אתר "מקום לשירה", גיליון 40, ינואר 2011
9. ↑  אליעז כהן, מן החלום אל העקירה, "פנים - רבעון לתרבות חברה וחינוך", גיליון 39, יוני 2007
10. ↑  דברים דומים שאמר פורת מופיעים גם בספרו של חגי הוברמן, "חנן פורת - סיפור חייו", ידיעות ספרים, 2013, עמ' 76
11. ↑  הזמנה לבכי, אתר שירונט
12. ↑  האשקולית של בית השיטה – האוסף 73-86, אתר "סטריאו ומונו"
**חדשות סוף השבוע** היא מהדורת החדשות המרכזית של חדשות 12 בימי שבת, בהגשת דנה ויס ולעיתים גם קרן מרציאנו או עמליה דואק. בעבר שודרה בערוץ 2 וברשת 13 והחל מ-19 בינואר 2019 משודרת בקשת 12 בלבד. התוכנית משודרת בימי שבת בשעה 20:00 ונגמרת בערך ב-21:30.

היסטוריה
--------

הראשון שהגיש את המהדורה היה ערד ניר בין השנים 1998–2001 ואחריו הגיש עודד בן עמי בין השנים 2001 - 2003. בין לבין הגיש גם יגאל רביד. מ-2003 עד 2013 הגיש את מהדורת סוף השבוע דני קושמרו, שעבר לאולפן שישי בעקבות מעברו של המגיש לשעבר יאיר לפיד לפוליטיקה. ממאי 2013 מגישה את התוכנית דנה ויס ומחליפתה היא קרן מרציאנו. מ-2017 עד 2018 החליפה אותה גם דוריה למפל.

תוכן
----

בדומה למהדורה המרכזית בימי חול, התוכנית מציגה סיכום עיקרי של חדשות היום, משום שבסופי שבוע ישנם פחות דיווחים חדשותיים. אך, התוכנית מציגה בעיקרה כתבות מגזין שונות. המהדורה נפתחת בכותרות, ובהצגת נושאי הסיפורים המרכזיים של השבוע.

לעיתים בעת התרחשותם של אירועי חדשות משמעותיים מתארכת מהדורת החדשות. שינויים מעין אלה מתרחשים ועשויים להביא לקיצור המהדורה, להארכתה או לשינוי שעת השידור.

קישורים חיצוניים
----------------

* 

* אתר האינטרנט הרשמי של חדשות סוף השבוע

הערות שוליים
------------

1. ↑  דני קושמרו, ‏חדשות סוף השבוע: המהדורה המלאה, באתר ‏מאקו‏, 20 בנובמבר 2010
2. ↑   חדשות ערוץ 2 ׀ 25.5.2013 - דנה ויס נפרדת מפגוש את העיתונות, סרטון בערוץ "TV rec.", באתר יוטיוב (אורך: 04:00)
3. ↑  קרן מרציאנו, ‏פספסתם? חדשות סוף השבוע - 19.02.22, באתר ‏מאקו‏, 19 בפברואר 2022
4. ↑  דוריה למפל, ‏חדשות סוף השבוע - 29.09, באתר ‏מאקו‏, 29 בספטמבר 2018
**אנה בוגיגיאן** (באנגלית: **Anna Boghiguian**; ערבית: **آنا بوجيجيان**; ‏1946, קהיר, מצרים) היא אמנית עכשוויות מצרית-קנדית ממוצא ארמני. בעבודתה היא עוסקת במשמעות הפוליטית וההשפעה העולמית של אירועים ותהליכים היסטוריים שונים: המהפכה הצרפתית, הגירה, אי-שוויון כלכלי והמורשת הקולוניאלית. חלק מיצירותיה הם מיצבים עצומים של חדרים מלאים בדמויות מצוירות.

שנותיה הראשונות
---------------

אנה בוגיגיאן נולדה בקהיר, מצרים, בשנת 1946 למשפחה ממוצא ארמני. היא למדה מדעי המדינה והחברה באוניברסיטה האמריקאית בקהיר, מצרים, והיא בעלת תואר BFA באמנויות ומוזיקה מאוניברסיטת קונקורדיה במונטריאול (Concordia University in Montreal), קנדה.

קריירה
------

מתחילת שנות ה-70, אנה בוגיגיאן היא אמנית נודדת, שנעה ללא הרף בין ערים שונות על פני הגלובוס, וחוויותיה ממבט של נוודת מתורגמים לציור, קולאז'ים ומיצבים.

### תערוכות

עבודותיה של אנה בוגיגיאן הוצגו בכמה תערוכות יחיד ותערוכות קבוצתיות.

### תערוכות יחיד

1991 – גן עדן אבוד, גלריית Dare-Dare, מונטראול, קנדה

1992 – מדמויות שעווה לאגדות הודיות, גלריה Mashrabiya, קהיר, מצרים

1996 – ציורים על קונסטנטין קוואפי, Espace Karim Francis, קהיר, מצרים

2018 – Museum der Moderne Salzburg, זלצבורג, אוסטריה

2019 – Tate St Ives, קורנוול, אנגליה

2020 – SMAK, גנט, בלגיה

2022 – Period of Change, גלריית Kunsthaus Bregenz, ברגנץ, אוסטריה

2023 – Time of Change, גלריית The Power Plant, טורונטו, קנדה

### תערוכות קבוצתיות

2017 – MOMA, ניו יורק, ארצות הברית

2019 – Castello di Rivoli, טורינו, איטליה

2020 – הביאנלה ה-22, סידני, אוסטרליה

### פרסים והוקרה

2015 – פרס אריה הזהב על הביתן הארמני שלה בביאנלה בוונציה

2023 – פרס וולפגנג האן(אנ') לשנת 2024

הערות שוליים
------------

1. ↑  Tatians Istomina, Anna Boghiguian, Art in America, ‏October 1, 2018
2. 1 2 3  Time of Change, The Power Plant
3. 1 2 3 4 5 6  Anna Boghiguian, The Power Plant
4. 1 2 3  Anna Boghiguian, Sfeir Semler Gallery
5. ↑  Anna Boghiguian, Period of Change, Kunsthaus Bregenz
6. ↑  Unfinished Conversations: New Work from the Collection, MOMA
7. ↑  Anna Boghiguian wins the Wolfgang Hahn Prize 2024, ArtReview, ‏September 28, 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007437670905171
* BIBSYS: 1665604352161
* BNE: XX1663267
* BnF: cb149729162 (data)
* GND: 130436917
* ISNI: 0000 0000 7843 2170
* LCCN: no2001014431
* NTA: 266782140
* RERO: 02-A023617503
* SUDOC: 136085008
* ULAN: 500355612
* VIAF: 59316743
* WorldCat: lccn-no2001014431

 |
**יצחק** "**צחי**" **דבוש** (נולד ב-19 באפריל 1994) הוא איש תקשורת, דובר פוליטי בהווה ועיתונאי בעבר.

ביוגרפיה
--------

דבוש נולד ב-19 באפריל 1994 במועצה המקומית שוהם, שם גם גדל. את לימודיו בתיכון עשה בבית הספר העירוני, ולאחריו המשיך למכינה הקדם-צבאית רבין טרם הגיוס לצה"ל. ב-2013, התגייס לצה"ל ושירת ככתב צבאי בביטאון הצבאי "במחנה". במסגרת תפקידו, סיקר את המבצעים הצבאיים "שובו אחים" ו"צוק איתן". ב-2015, פרסם את סיפורה האישי של קצינה אשר בזמן שירותה בן דודה לחם בשורות ארגון הטרור "דאעש".

ב-2016, דבוש השתחרר מצה"ל, ומיד לאחר מכן החל לעבוד בעיתון "ידיעות אחרונות". בתקופה זו, הוא סיקר, בין היתר, את פרשת אלאור אזריה, הפינוי השני של מאחז עמונה ופרשת אום אל-חיראן. לאחר כשנה, ב-2017, דבוש מונה לתפקיד הכתב הצבאי של תחנת הרדיו הצבאית "גלי צה"ל". בתקופה זו, פרסם, בין היתר, את "שיחת הצעקות" בין ראש הממשלה בנימין נתניהו ושר הביטחון אביגדור ליברמן על מינוי הרמטכ"ל, ההחלטה הצבאית שלא לאפשר שירות נשים בחיל השריון, התעללויות שיטתיות באסירים בכלא הצבאי 4 והפערים החברתיים בין הגיוס לחיל הרגלים בפריפריה לבין הגיוס לתחומי ההמודיעין והסייבר במחוז המרכז, לאחר חמש שנים בתפקיד, הודיע במאי 2021 על פרישתו.

מיד לאחר פרישתו מגלי צה"ל, דבוש החל לשמש כראש מערך התקשורת והאסטרטגיה ודוברו של חבר הכנסת ניר ברקת. באתר האינטרנט "העין השביעית", פורסם כי דבוש ניסה למנוע בכוחנות וברמזים מאיימים לכאורה חשיפה עיתונאית בנוגע לברקת. בדצמבר 2022, לאחר מקרה בו חייל מחטיבת גבעתי נשלח לעשרה ימי מחבוש בעקבות התבטאות פוליטית שתועדה במהלך עימות בחברון, דבוש פרסם ברשת החברתית "Twitter" התבטאויות פוליטיות של חיילים מיחידת דובר צה"ל, איתה עבד בזמן שירותו הצבאי – ובעקבות כך החיילים נשפטו לריתוק. מאוחר יותר, התברר כי החיילים נגדם הוא הביא את הפרסומים ביקרו אותו קודם לפרסום.

קישורים חיצוניים
----------------

* צחי דבוש, ברשת החברתית אקס (טוויטר)
* צחי דבוש, ברשת החברתית אינסטגרם

הערות שוליים
------------

1. ↑  מגישים – צחי דבוש, גלי צה"ל
2. ↑  יוחאי עופר, בני דודים: היא קצינה בצה"ל, הוא שאהיד דאעש, nrg, 9 ביולי 2015
3. ↑  נועה פרייס‏, כתב ידיעות אחרונות צחי דבוש מונה לכתב הצבאי של גל"צ, באתר וואלה!‏, 3 במאי 2017
4. ↑  צחי דבוש, נתניהו איים, ליברמן התעלם: "שיחת הצעקות" הדרמטית לפני מינוי האלוף כוכבי לרמטכ"ל, גלי צה"ל, 25 בנובמבר 2018
5. ↑   ציוץ של צחי דבוש ברשת החברתית אקס (טוויטר), 14 באפריל 2019
6. ↑  צחי דבוש, עדויות מהכלא הצבאי: "לוקחים חייל ונותנים לו מכות רצח", גלי צה"ל, 7 באוגוסט 2019
7. ↑  צחי דבוש, "צבא אחד, שני עמים": צה"ל מנציח את הפערים החברתיים?, גלי צה"ל, 15 בדצמבר 2019
8. ↑  צחי דבוש, צבא אחד, שני עמים: חצי מהנוער הישראלי לא מתגייס, גלי צה"ל, 16 בדצמבר 2019
9. ↑  אסף גולן, צחי דבוש פורש מגלי צה"ל, ישראל היום, 23 במאי 2021
10. ↑  מערכת ice, זה הג'וב החדש של צחי דבוש, באתר אייס, 23 במאי 2021
11. ↑  שוקי טאוסיג, לשאת בתוצאות, באתר העין השביעית, 2 ביוני 2021
12. ↑  , Twitter
13. ↑  , Twitter
14. ↑  פרסום בטוויטר
**The Lebanon** הוא שיר של להקת הסינת'-פופ הבריטית The Human League, שיצא כסינגל באפריל 1984. הוא נכתב על ידי הסולן פיליפ אוקי והקלידן והגיטריסט ג'ו קאליס, והיה הסינגל הראשון מתוך אלבומה הרביעי של הלהקה, *Hysteria*. הוא הוקלט באולפני AIR בין השנים 1983–1984.

רקע
---

השיר נכתב והוקלט בתקופה בה הלהקה הייתה בשאיפה להגיע להצלחה הבינלאומית העצומה של אלבומה הקודם, Dare.

המילים של השיר היו על מלחמת האזרחים בלבנון שהוחמרה עם הפלישה הישראלית לדרום לבנון בשנת 1982. הזמרת סוזן אן סאלי אמרה על השיר שהלהקה "רצתה לדבר בעד האנשים הקטנים" ולהגיד משהו על המצב בלבנון באותה תקופה, וכי הלהקה לא ניסתה להביע עמדה פוליטית בנושא.

"The Lebanon" יצא כסינגל בבריטניה באפריל 1984. הוא לא הצליח לשחזר את ההצלחה של הסינגלים הקודמים של הלהקה "(Keep Feeling) Fascination" ו-"Mirror Man", והגיע רק למקום ה-11 במצעד הסינגלים בבריטניה ולמקום ה-64 בבילבורד הוט 100. בישראל השיר הגיע למקום הראשון במצעד הלועזי של רשת ג', זאת על אף שהוא נאסר להשמעה על ידי כמה תחנות רדיו ישראליות.

מיקומי שיא
----------

| 
‏‏‏  **מצעדים ודירוגים (1984)** |
| --- |
| מדינה | מצעד | מיקום שיא |
|  אירלנד | מצעד הסינגלים האירי | 4 |
|  ארצות הברית | בילבורד הוט 100 | 64 |
|  בריטניה | מצעד הסינגלים הבריטי | 11 |
|  הולנד | מצעד 40 הסינגלים ההולנדיים | - |
| Dutch Charts | 18 |
|  ישראל | מדיה פורסט ישראל | - |
| רשת ג' | 1 |
|  ניו זילנד | המצעד הניו זילנדי הרשמי | 13 |
|  קנדה | קנדה הוט 100 | 78 |

קישורים חיצוניים
----------------

* מידע על היצירה "The Lebanon" באתר מיוזיק בריינז
* מידע על הסינגל "The Lebanon" באתר מיוזיק בריינז
* סרטון השיר "The Lebanon" באתר יוטיוב

הערות שוליים
------------

1. ↑  "המצעד הלועזי השבועי של רשת ג' מתאריך 8 ביולי 1984".

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 813cc3d3-0017-421c-8704-fef8d6626db9
* MusicBrainz work: dded65e8-a7b7-4981-8426-09b85e30f51a

 |
**מרתה שְּלַמֶּה** (באנגלית: **Martha Schlamme**‏; 25 בספטמבר 1923 – 6 באוקטובר 1985) הייתה זמרת ושחקנית אמריקאית יהודיה.

חייה
----

מרתה הפטל נולדה למשפחה יהודית אורתודוקסית בווינה, אוסטריה. שם למדה בבית ספר ציבורי ובבית ספר יהודי. אביה מאייר הפטל היה מסעדן. במסעדה של אביה עשתה כילדה את צעדיה הראשונים בשירה, ושרה שירים פופולריים באותה תקופה. בשנת 1938 לאחר סיפוח אוסטריה על ידי גרמניה הנאצית הוריה שלחוה לצרפת להתגורר אצל קרובי משפחה. אחר כך הצטרפה למשפחתה באנגליה, שם חיו במחנה כנתיני אויב באי מאן. במחנה היא הופיעה לראשונה בהפקה בשפה הגרמנית של "כטוב בעיניכם". באותו המחנה שהה זמר הפולק הדני-איסלנדי אנגל לוּנד (Engel Lund), וזו הייתה חשיפתה הראשונה לרפרטואר של לונד, שכלל שירים מסורתיים ביידיש, ובהשראתו החלה לפתח קריירה מוזיקלית. אחרי המלחמה התגוררה בלונדון, ותמכה בעצמה בעבודה משרדית בזמן לימודי פיתוח קול ופסנתר, ולפעמים הופיעה על במה וברדיו.

בשנת 1948 היגרה לארצות הברית, שם נישאה לבעלה הראשון, הנס שְּלַמֶּה. היא פירנסה את עצמה בביצוע רפרטואר של שירי עם שכלל שירים בחצי תריסר שפות, במועדוני הלילה ואולמי קונצרטים בהרי הקטסקיל ובמקומות אחרים.

בתקופה זו החלה בשיתוף פעולה עם המלחין הישראלי נחום נרדי. אף שלא הייתה דוברת עברית, שרה עשרות שירים בשפה זו, ביניהם "ושאבתם מים בששון", "למדבר", "מלאו אסמינו בר", "עורו אחים" ו"הורה אגדתי".

בשנת 1959, ביצעה שירים מהאופרות ומהמחזות הזמר של המלחין הגרמני קורט וייל בפסטיבל אדינבורו, הופיעה בפסטיבל ניו-פורט והחלה להתפרסם בקהלים רחבים. בראשית שנות ה-70 וב-1980 הופיעה במחזות זמר בברודוויי. בשנת 1985 ביקרה בישראל והתראיינה לטלוויזיה הישראלית בתוכניתו של רם עברון, ואף שרה מספר שירים באולפן. היא המשיכה להופיע עד מותה חודשיים לאחר שלקתה בשבץ על הבמה, בשנת 1985 בג'יימסטאון, ניו יורק.

קישורים חיצוניים
----------------

* מרתה שלמה, במסד הנתונים הקולנועיים IMDb (באנגלית)
* מרתה שלמה, באתר זמרשת
* מרתה שלמה, באתר AllMusic (באנגלית)
* מרתה שלמה, באתר MusicBrainz (באנגלית)
* מרתה שלמה, באתר Discogs (באנגלית)
* מרתה שלמה, דף שער בספרייה הלאומית
* מרתה שלמה בתוכנית "זה הזמן" של רם עברון,החל מהדקה ה-32.
* MARTHA SCHLAMME, SINGER, 60. The New York Times
* Martha Schlamme | Jewish Women's Archive
* Martha Schlamme Songs and Conversations Part One, סרטון באתר יוטיוב
* Martha Schlamme Songs and Conversations Part Two, סרטון באתר יוטיוב
* Episode 11 - Martha Schlamme & Abraham Stockman
* Martha Schlamme interviewed by Rian Keating, May 1983

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310017705171
* BnF: cb16707846d (data)
* ISNI: 0000 0000 3194 1779
* LCCN: n94122501
* MusicBrainz: 4e30e3ca-5b3a-46b7-bd37-48e17c990c2c
* NTA: 31417799X
* SUDOC: 087692279
* VIAF: 68168518
* WorldCat: lccn-n94122501

 |
"**A View to a Kill**" (בעברית: "**רצח בעיניים**") הוא סינגל של להקת הגל החדש הבריטית דוראן דוראן, אשר יצא ב-6 במאי 1985. השיר שימש כשיר הנושא של הסרט "רצח בעיניים" ה-14 בסדרת סרטי ג'יימס בונד. זהו השיר האחרון שבוצע בידי הלהקה בהרכב המקורי שלה, והוא נחשב לאחד השירים המצליחים ביותר בתולדותיה. השיר נחשב גם לאחד משירי הבונד המצליחים ביותר בכל הזמנים. זהו שיר הבונד היחיד שהגיע למקום הראשון בבילבורד הוט 100 בארצות הברית; הוא נמצא גם במקום השני במשך שלושה שבועות רצופים במצעד הסינגלים הבריטי.

כתיבה
-----

All Time High, שיר הנושא של הסרט "אוקטופוסי", ה-13 בסדרת ג'יימס בונד (שביצעה ריטה קולידג'), נחשב לכישלון. במהלך הפקת הסרט הבא בסדרה "רצח בעיניים", פגש בסיסט להקת דוראן דוראן ג'ון טיילור את אחד ממפיקי הסרט אלברט ברוקולי. טיילור, מעריץ מושבע של ג'יימס בונד, חיווה את דעתו על כך שהשיר של אוקטופוסי היה גרוע. ברוקולי שאל את טיילור אם הוא מסוגל לכתוב משהו יותר טוב, וטיילור השיב שכן. כך נסללה הדרך לשיתוף הפעולה בין הפקת הסרט לחברי הלהקה.

דוראן דוראן כתבו את השיר בשיתוף פעולה עם המלחין הרשמי של הסדרה ג'ון בארי. השיר שוחרר ב-6 במאי 1985, בסמוך למועד הקרנת הבכורה של הסרט בארצות הברית. השיר שוחרר בצירוף קליפ אשר בו נראים חברי הלהקה כשהם צועדים ברחובות פריז. הקליפ משלב גם סצנות מהסרט אשר מתרחשות בעיר. הקליפ זכור במיוחד בשל סצנת הסיום שלו, אשר בה אשה צעירה פונה אל סולן הלהקה סיימון לה בון ושואלת אותו: "סלח לי, האם אתה לא..." הסולן קוטע אותה ומשיב: "בון, סיימון לה בון".

זהו השיר האחרון שבוצע בידי הלהקה בהרכב המקורי שלה, והוא נחשב לאחד השירים המצליחים ביותר בתולדותיה. השיר נחשב גם לאחד משירי הבונד המצליחים ביותר בכל הזמנים. זהו שיר הבונד היחיד שהגיע למקום הראשון בבילבורד הוט 100 בארצות הברית; הוא היה נמצא גם במקום השני במשך שלושה שבועות רצופים במצעד הסינגלים הבריטי.

מיקומי שיא
----------

| 
‏‏‏  **מצעדים ודירוגים** |
| --- |
| מדינה | מצעד | מיקום שיא |
|  אוסטריה | Ö3 אוסטריה טופ 40‏ | 6 |
|  אוסטרליה | מצעד הסינגלים האוסטרלי | 6 |
|  אירלנד | מצעד הסינגלים האירי | 2 |
|  ארצות הברית | בילבורד הוט 100 | 1 |
|  בריטניה | מצעד הסינגלים הבריטי | 2 |
|  גרמניה | GfK – טופ 100 | 9 |
|  דנמרק | היטליסטן | 1 |
|  הולנד | מצעד 40 הסינגלים ההולנדיים | 3 |
|  נורווגיה | VG-lista | 2 |
|  ניו זילנד | המצעד הניו זילנדי הרשמי | 13 |
|  ספרד | PROMUSICAE | 1 |
|  פולין | ZPAV | 1 |
|  צרפת | SNEP | 11 |
|  קנדה | קנדה הוט 100 | 1 |
|  שוודיה | סוורייטופליסטן | 1 |
|  שווייץ | המצעד השווייצרי | 7 |

קישורים חיצוניים
----------------

* 
* מידע על היצירה "A View to a Kill" באתר מיוזיק בריינז

* גרסאות נוספות ל"A View to a Kill" באתר SecondHandSongs

הערות שוליים
------------

1. ↑  Zaleski, Annie (4 בנובמבר 2015). "Duran Duran's "A View To A Kill" propelled James Bond into the modern world". *The A.V. Club*. `{{cite web}}`:  (עזרה)
2. ↑  Slant Staff (4 באוקטובר 2021). "Every James Bond Theme Song Ranked". *Slant Magazine*. נבדק ב-27 בינואר 2024. ...elevating an otherwise nonsensical collage of fire and ice and fatal kisses to a new wave banger. `{{cite journal}}`:  (עזרה)
3. ↑  פראפרזה על המשפט המפורסם: "בונד, ג'יימס בונד"

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: f9b82c4a-0d0e-3b62-829b-25643605d15d

 |
הסימון לקבוע פאי
**יום פַּאי** הוא מועד בינלאומי לא רשמי הנחוג לכבוד הקבוע המתמטי פאי (**{\displaystyle \pi }**). ישנם שני ימי חג מקובלים כדי לציין את האירוע: **יום פאי** ו**יום קירוב פאי**.

14 במרץ מצוין במחלקות למתמטיקה באוניברסיטאות ברחבי העולם כ"יום פאי" (או: "יום פאי הבינלאומי"), זאת כנגזרת מהקירוב בן שלוש הספרות לערך פאי, 3.14. החג נחוג בדרך כלל בשעה 1:59 אחר הצהריים (3.14159).

חג זה, שאינו חג מוכר או רשמי, נחוג בדרכים שונות לאורך השנים. קבוצות של אנשים, בדרך כלל ממועדוני פאי, מקדישים מחשבה לאופן בו פאי מילא תפקיד בחייהם ומדמיינים עולם ללא פאי, אוכלים מאפה פאי, בדרך כלל משחקים בפינייטה (piñata), ואף שותים פינה קולדה.
בחג נשמעות ברכות כגון "בקירוב טוב" ו"שתזכה לספרה הבאה"[דרוש מקור]. בחג נוהגים אף לקיים תחרויות שינון ספרותיו של פאי, מדליקים 3.14 נרות (בקירוב טוב) ועוד.

מרץ 2014 צוין כחודש פאי (3.14). ב-14 במרץ 2015 נחגג יום הסופר-פאי, שמקיים את הקירוב 3.1415. יש שציינו גם את השעה 9:26:53 כהמשך סדר הספרות של פאי.

ביום פאי של שנת 2004 קבע דניאל טאמט שיא אירופי בדקלום פאי, כאשר דקלם אותו עד הספרה ה-22,514 שלו.

עוגת פאי ועליה כמה מספרותיו של פאי

יום קירוב פאי
-------------

**יום קירוב פאי** הוא 22 ביולי. תאריך זה נכתב בצורה 22/7, שבר שהוא קירוב פשוט לערך של פאי.

ראו גם
------

* יום המדע
* יום מול
* יום המגבת

קישורים חיצוניים
----------------

ויקישיתוף מדיה וקבצים בנושא **יום פאי** בוויקישיתוף
* 

* אתר האינטרנט הרשמי של יום פאי (באנגלית)
* אריק מקלאם, יום פיי שמח, באתר nrg
* יום פאי במדינת מיין עם שיקוי הזיכרון של ד"ר וילסון
* יעל נוריק, יום הפאי שמח!, באתר מכון דוידסון, 12 במרץ 2015
* אי-פי, 3.14.15 ב–9:26:53 — יום פאי של פעם במאה שנה, באתר הארץ, 14 במרץ 2015
* אתר למנויים בלבד דני יניב, התופעה המוחית שהופכת אדם לגאון, באתר הארץ, 14 במרץ 2016
**נינו ברגיג** (22 ביוני 1939 – 6 בנובמבר 2023) היה כדורגלן ישראלי ומאמן כדורגל, כמו כן כיהן בכמה תפקידים בוועדות ההתאחדות לכדורגל בישראל.

קורות חייו
----------

ברגיג שנולד בלוב שבטריפולי ועלה בגיל 10 לישוב שעימו היה מזוהה לאורך השנים באר יעקב, היה כדורגלן בקבוצת הפועל באר יעקב, בה הצטיין בתפקיד החלוץ, והיה גם קפטן הקבוצה. הוא החל לאמן בשנות ה-60 בקבוצה בה גדל, והיה גם למזכיר המועדון. לאחר 10 שנים, ב-1972 עזב את מועדון ילדותו. לאחר מכן אימן מספר קבוצות: הפועל ירושלים, הפועל ראשון לציון, הפועל יהוד, הפועל לוד, הפועל באר שבע ומכבי שעריים. אחד ההישגים הזכורים שלו בתור מאמן היה הובלת קבוצת הפועל ראשון לציון (אז שיחקו במדים בצבע אדום) לצמרת הליגה הבכירה בכדורגל בישראל בעונת 1980/1981, כשאימן את הקבוצה המצליחה ביותר בתולדות העיר, שסיימה שישית בטבלה, כשלפניה מדורגות שמשון תל אביב, מכבי פתח תקווה, מכבי יפו, בני יהודה תל אביב והאלופה, הפועל תל אביב. 

בהמשך ברגיג היה שותף פעיל וחבר בוועדות שונות בהתאחדות לכדורגל לאורך השנים ופעל לטובת שיפור התנאים והמקצועיות במחלקות הנוער השונות.

ברגיג הלך לעולמו בגיל 84, ב6 בנובמבר 2023, בבית החולים תל השומר, לאחר שהיה מורדם ומונשם מספר שבועות עקב מצב בריאותי לקוי, והוא נקבר בעיר הולדתו, באר יעקב.

הערות שוליים
------------

1. ↑  ברגיג לא יאמן בבאר יעקב, עיתון מעריב, 12 ביוני 1972
2. ↑  עולם הספורט של ראשל"צ נפרד מנינו ברגיג: "היה האבא של השחקנים", Mynet ראשון לציון, שי בנימין-שמש, 13 בנובמבר 2023
3. ↑  ההתאחדות לכדורגל כואבת את פטירתו של שחקן העבר והמאמן נינו ברגיג, אתר מגזין ההתאחדות לכדורגל, 6.11.2023
4. ↑  מאמן העבר נינו ברגיג הלך לעולמו בגיל 84, באתר וואלה!‏, 6 באוקטובר 2023
**החיים הם תקופה קשה** הוא ספר אוטוביוגרפיה של הקומיקאי והפובליציסט חנוך דאום. הספר, בעריכתו של מורן שריר, יצא לאור ביולי 2020 על ידי הוצאה עצמית של דאום ורעייתו אפרת, באמצעות שיווק אינטרנטי ברשתות החברתיות "אינסטגרם" ו-"פייסבוק". אורכו של הספר 232 עמודים ברוטו ו-225 נטו, והוא מחולק ל-19 פרקים המהווים אנקדוטות שונות בחייו של דאום. שם הספר, "החיים הם תקופה קשה", נלקח ממופע הסטנד-אפ של דאום בעל אותו השם.

אופיו של הספר הומוריסטי ומבודח בעיקרו, אך בחלקים מסוימים ישנן גם התייחסויות רציניות לדיכאון, התקפי חרדה, הפרעה טורדנית-כפייתית, הפרעת קשב, ריכוז והיפראקטיביות, שכול, יתמות ואבל. כמו כן, דאום משתף במעט בהשקפות העולם האידאולוגיות שלו. נוסף על כך, דאום גם מתייחס אל עצמו בביקורת על ספרו האוטוביוגרפי הקודם, "אלוהים לא מרשה".

כמעין "אנדרדוג" שיצא לאור באופן עצמאי לגמרי ולא בדרך המסורתית, הספר לא זכה לסיקור נרחב בעיתונות הישראלית (פרט לעיתון "ידיעות אחרונות" – מעסיקו של דאום כבעל טור). עם זאת, שתי ביקורות התפרסמו במדורי הספרות של "הארץ" ו"מקור ראשון" והן היו חיוביות בעיקרן. כמו כן, הספר הפך לטרנדי ברשתות החברתיות ובקרב אושיות הרשת. מכירת הספרים הייתה מוצלחת גם היא, ועל פי ההערכות נמכרו כ-70,000 עותקים של הספר. ב-2022, פורסם כי המכירות הסתכמו בכ-100,000 עותקים בסך הכל.

בעקבות ההצלחה של דאום, העיתונאי עמית סגל פרסם את ספר העיון הפוליטי "סיפורה של הפוליטיקה הישראלית" בהוצאה עצמית גם כן, יחד עם רעייתו רעות. סדרת דרמה קומית המבוססת על הספר, הנושאת גם כן את השם "החיים הם תקופה קשה", הופקה עבור ערוץ "קשת 12". לאור הפופולריות לה הספר זכה, דאום הכריז כשנה אחר כך, ביוני 2021, כי המשכון נמצא בשלבי כתיבה. "החיים הם רק תקופה", ההמשך, יצא באוגוסט 2022.

קישורים חיצוניים
----------------

* "החיים הם תקופה קשה", האתר האישי של חנוך דאום
* הספר "החיים הם תקופה קשה", באתר "סימניה"

הערות שוליים
------------

1. ↑  אתר למנויים בלבד טלילה ציפר, אלוהים, שרה נתניהו ודודו טופז נפגשים בספרו של חנוך דאום - והתוצאה מצחיקה מאוד, באתר הארץ, 12 בנובמבר 2020
2. ↑  יאיר קראוס, ‏מחשבות שמחות על חיים עצובים: דרכו של חנוך דאום, בעיתון מקור ראשון, 2 באוגוסט 2020
3. ↑  ג'וני - גרסת רוני גמזו, YouTube, ‏23 בספטמבר 2020
4. ↑  דוד ורטהיים, וואלה! ברנז'ה, ‏הספר של עמית סגל נחטף בטירוף: אז כמה נמכרו תוך 48 שעות?, באתר מעריב אונליין, 7 ביולי 2021
5. 1 2  גיל משעלי, ‏סדרת דרמה קומית של חנוך דאום תעלה בקשת 12, באתר ‏מאקו‏, 23 בפברואר 2022
6. ↑  עמית סגל, "סיפורה של הפוליטיקה הישראלית", הוצאה עצמית, 2021; עמ' 280

| חנוך דאום |
| --- |
| ספרים | חגים, חוגגים ומה שביניהם • מה אתה יותר יהודי או ישראלי • אלוהים לא מרשה • בשביל הנפש • רב הנסתר • נפש יהודית • החיים הם תקופה קשה • החיים הם רק תקופה |
| תוכניות טלוויזיה | שעת נפש • מחוברים • המתנחל • הקודחים • גרעינים • מחשב מסלול מחדש • יס מן |
"**Ah Zaman**" (באנגלית: "**Oh Time**"; ובעברית: "**אוֹי זְמַן**") הוא שיר שהוקלט על ידי הזמרת-יוצרת הטורקייה דריה אולו. הוא יצא לאור ב-2 ביולי 2019, בהוצאת חברת התקליטים דואן מיוזיק קומפני כסינגל שלא מתוך אלבום. את השיר כתבה אולו, ללחן של אסיל גוק והפקה של אוזן צ'ולקולו.

השיר הגיע למקום השני במצעד טורקיה טופ 20.

רקע וכתיבה
----------

השיר נכתב על ידי דריה אולו, הולחן על ידי אסיל גוק והופק על ידי אוזן צ'ולקולו. באתר האינטרנט הטורקי הרברטורק, סקרו את השיר בחיוב רב, תוך שמבקר המוזיקה שכתב את הסיקור אמר כי "השיר הזה הוא דוגמה נוספת לעבודה נהדרת נוספת, שיצאה על ידי הצוות היצרני והיפה הזה [דריה אולו ואוזן צ'ולקולו]".

בסמוך לצאתו עלה השיר לרשת הזרמת המדיה ספוטיפיי, שם הצליח לצבור למעלה מ-11 מיליון השמעות.

וידאו קליפ
----------

הווידאו קליפ הנלווה של "Ah Zaman" הועלה לערוץ היוטיוב של netd müzik ב-2 ביולי 2019, ביום יציאתו של השיר כסינגל. בתחילת הקליפ, ניתן לראות את אולו כשהיא שוכבת באמצע של מעגל, תוך שהיא לבושה בשמלה אדומה ונצנצים מסביבה. בהמשך, ניתן לראותה כשהיא בחדר דמוי קליניקה.

נכון לאוגוסט 2023 עומד מונה הצפיות של הקליפ על למעלה מ-20 מיליון צפיות.

מיקומי שיא
----------

| 
‏‏‏  **מצעדים ודירוגים (2019)** |
| --- |
| מדינה | מצעד | מיקום שיא |
|  טורקיה | טורקיה טופ 20 | 2 |

היסטוריית יציאות לאור
---------------------

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 2 ביולי 2019 | הזרמת מוזיקה • הורדה דיגיטלית | DMC |  |

קישורים חיצוניים
----------------

* סרטון השיר "Ah Zaman" באתר יוטיוב

הערות שוליים
------------

1. 1 2 3 4 5  *Ah Zaman*, נבדק ב-2020-05-24
2. ↑  MusicTopTR, MusicTopTR Resmi Listesinde 42. haftanın ikincisi... AH ZAMAN - @deryaulugg @noyayapimhttps://www.youtube.com/watch?v=hjLeV\_Xc7lw …, @MusicTopTR, ‏2019T3:02 (בטורקית)
3. 1 2 3 4  Derya Uluğ - Ah Zaman
4. ↑  Derya Uluğ ile "Ah Zaman" zamanı, www.haberturk.com (בטורקית)
**גזה ברנאואר** בשמו העברי "צדוק" (בהונגרית: **Bernauer Géza**; בודפשט, 13 בספטמבר 1874 – בודפשט, 15 בינואר 1945) היה מהנדס מכונות, מהנדס חשמל, יהוד-הונגרי, מנהל מפעל. מנהל העסקים של חברת אריקסון בהונגריה.

קורות חיים
----------

גזה ברנאואר נולד במשפחה יהודית כאחד משבעה ילדיהם של מור ברנאואר ושל קטלין פסל. הוא קיבל תואר בהנדסת חשמל ובהנדסת מכונות ב"אוניברסיטת המלכותית יוז'ף לטכנולוגיה" (שמה כיום אוניברסיטת בודפשט לטכנולוגיה וכלכלה). הוא היה עובד של חברת אריקסון השוודית שפתחה מפעלים בהונגריה. מאז הקמתה (1911). בתחילה, היה מנהל אחד ממפעלי הייצור ההמוני של החברה עם זרם נמוך. מאמצע שנות ה-20 מונה למנכ"ל העסקים של התאגיד הונגרי כולו, שהיה אחד מתאגידי הטכנולוגיה, הטלקומוניקציה והאלקטרוניקה הגדולים והחשובים ביותר בהונגריה (ובעולם כולו) באותה תקופה. תפקידו כמנכ"ל נפסק כאשר אריקסון מכרה את המפעל שלה בהונגריה (1937). הוא היה חבר עוד זמן מה במועצת המנהלים של האיגוד האלקטרוטכני ההונגרי, אך בשל החוקים היהודיים (משנת 1938 ואילך) ובמיוחד החוק היהודי השני והחוק היהודי השלישי נאלץ להתפטר מכל תפקידיו. במהלך רדיפת היהודים במלחמת העולם השנייה הוא נהנה מחסינות בשל אזרחותו השוודית. מותו נגרם עקב התרסקות רימון לתוך הווילה שלו בבודה במהלך המצור על בודפשט. אשתו הייתה ויקטוריה הדוויג קוהן.

מבין שבעת אחיו הידועים הם: איזידור ברנואר, מהנדס מכונות ומנכ"ל מפעלי הגז, ז'יגמונד ברנאואר, מהנדס כימי ועורך פטנטים.

לקריאה נוספת
------------

* כתב העת אלקטרוטכניקה משנת 1911. בין רשימת החברים גזה ברנאואר, מנהל מפעל
* כתב העת אלקטרוניקה 1912 גיליון 23
* גיליון כתב העת אלקטרומכניקה משנת 1926
* גיליון כתב העת אלקטרומכניקה משנת 1935 גיליון 17-16
* גיליון כתב העת אלקטרומכניקה משנת 1937 גיליון 16-15

קישורים חיצוניים
----------------

* גזה ברנאואר באתר GENI
* רשימת החברות בהונגריה אריקסון וההנהלה עם גזה ברנאואר

הערות שוליים
------------

1. ↑  "Születési bejegyzése a pesti neológ izraelita hitközség születési akv. 1284/1874. folyószáma alatt".
2. ↑  Halálesete bejegyezve a Bp. XI. ker. állami halotti akv. 930/1945. folyószáma alatt.
"**Everything**" (בעברית: "**הכול**") הוא שיר שהוקלט על ידי הזמרת הישראלית נטע ברזילי. הוא יצא לאור ב-28 ביוני 2023, על ידי חברת התקליטים אס-קורב רקורדס, כסינגל שלא מתוך אלבום אולפן.

רקע וכתיבה
----------

השיר נכתב על ידי ברזילי, ג'ק מת, מייקל בלום, זארה לרסון וריאן מת, שגם הפיק אותו לצד אבשלום אריאל. בסמוך לצאתו עלה השיר לרשת הזרמת המוזיקה ספוטיפיי, שם הצליח לצבור למעלה מ-250 אלף השמעות.

הוצאת השיר באה לפני יציאתה לסיבוב הופעות ראשון באירופה ובארצות הברית ולאחר הופעתה בגמר אירוויזיון 2023 עם גרסה מחודשת לשיר "You Spin Me Round (Like a Record)". ביום פרסומו סיפרה לכלי התקשורת כי את "Everything" כתבה ותכננה להוציא לפני ארבע שנים. אולם היא בחרה לדחות אותו, על מנת ללמוד את הערך שלה כזמרת וכבן אדם.

הצלחה מסחרית
------------

באתר "אייס" כינו את "Everything" כהמנון דיסקו פופ קליט, שמנגינתו לא יוצאת מהראש. בנוסף, הוא הפך לשיר הישראלי בשפה האנגלית שהושמע הכי הרבה בתחנות הרדיו בישראל במשך שבוע אחד אי-פעם. על נתונים אלו נכנס לראשונה ב-9 ביולי 2023 למצעד הפזמונים השבועי של מדיה פורסט במקום הראשון, וצעד בו שבועיים רצופים.

וידאו קליפ
----------

הווידאו קליפ הרשמי פורסם ביום צאת השיר בערוץ היוטיוב של ברזילי. נכון ליולי 2023 עומד מונה הצפיות של הקליפ על למעלה ממיליון צפיות. הוא הצטלם ברחובות ניו יורק.

מיקומי שיא
----------

  
שגיאות פרמטריות בתבנית:מיקומי שיא   
שימוש בפרמטרים מיושנים [ תואר ] 

| 
‏‏‏  **מצעדים ודירוגים (2023)** |
| --- |
| מדינה | מצעד | מיקום שיא |
|  ישראל | מדיה פורסט ישראל | 1 |

היסטוריית יציאות לאור
---------------------

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| עולם | 28 ביוני 2023 | סטרימינג | אס-קורב רקורדס |  |

הערות שוליים
------------

1. ↑  Everything - נטע, ג'יניוס
2. 1 2  נטע ברזילי לא מתפשרת ורוצה EVERYTHING: צפו בסינגל החדש, באתר אייס, 28 ביוני 2023
3. ↑  קיץ ברבנר, "מרגש להיחשף, כמו להתחיל מהתחלה כשאת באמצע": נטע ברזילי מסכמת מסע מטורף, מעריב, 11 ביולי 2023
4. ↑  Everything - Single

| נטע ברזילי |
| --- |
| מיני-אלבומים | *Goody Bag* • *The Best of Netta's Office, Vol. 1* |
| סינגלים | "Toy"‏ • "Bassa Sababa"‏ • "Nana Banana"‏ • "Beg"‏ • "Ricki Lake"‏ • "בום" • "Cuckoo"‏ • "אפס מאמץ" • "CEO"‏ • "I Love My Nails"‏ • "Playground Politica"‏ • "מתמטיקה" • "You Spin Me Round (Like a Record)" ‏• "Everything" •‏ "Wonderful & Great" |
| השתתפות בסינגלים | "יש לנו את הכוח" • "Moustache" • "מסיבה רעה" |
| שירים אחרים | "בלב אחד" |
| ערכים קשורים | ישראל באירוויזיון 2018 • אירוויזיון 2018 |
**Better** הוא סינגל שהוקלט על ידי הזמר הישראלי תמיר גרינברג. את השיר הוציאה לאור חברת התקליטים טדי הפקות, ב-15 בפברואר 2022.

רקע
---

את מילות השיר חיבר תמיר גרינברג. "Better" הוא שיר שמדבר על הפחדים והסרטים שאנשים מספרים לעצמם כל הזמן, על למה צריך להשתחרר מהם, להתמסר לרגע ולהישאר אופטימיים.

וידאו קליפ
----------

הווידאו קליפ של "Better" פורסם בערוץ היוטיוב הרשמי של גרינברג ביום הוצאת השיר. הוא בוים על ידי רועי רז, וצולם באולפני "ברודקאסט חולון" על ידי רומן ליטצקי. במרכז הקליפ עומד גרינברג, שמלווה בכמה רקדנים ולובש חליפה ירוקה, ומבצע את מילות השיר על רקע צבעים מתחלף (כחול או כתום).

ביקורות
-------

מבקר המוזיקה הישראלי יוסי חרסונסקי העניק לשיר ארבעה וחצי כוכבי זהב מתוך חמישה. בביקורת שכתב ציין כי לגרינברג יש ייחודיות בנוף של התרבות הישראלי. לטענתו, הוא משתלב נהדר עם אופייה של המוזיקה השחורה שהייתה פופופולרית בארצות הברית במאה ה-20. בביקורת אחרת שפורסמה בעיתון "הארץ" נכתב כי קולו של גרינברג לא מוצה בצורה מיטבית בשיר.

מיקומי שיא
----------

| 
‏‏‏  **מצעדים ודירוגים (2022)** |
| --- |
| מדינה | מצעד | מיקום שיא |
|  ישראל | מדיה פורסט ישראל | 1 |
| המצעד הרשמי של גלגלצ | 5 |
| כאן גימל | 10 |

| 
‏‏‏  **דירוגים שנתיים (2022)** |
| --- |
| מדינה | מצעד | מיקום שיא |
|  ישראל | מדיה פורסט ישראל | - |
| המצעד הרשמי של גלגלצ | 18 |

היסטוריית יציאות לאור
---------------------

| אזור | תאריך יציאה | פורמט | חברות תקליטים |
| --- | --- | --- | --- |
| עולם | 15 בפברואר 2022 | הורדה דיגיטלית • סטרימינג | טדי הפקות |

הערות שוליים
------------

1. ↑  זוכה העונה השמינית של "הכוכב הבא" בסינגל ראשון מאז זכייתו, מבזק לייב
2. ↑  Tamir Grinberg - Better - תמיר גרינברג, יוטיוב
3. ↑  תמיר גרינברג Better, באתר של יוסי חרסונסקי
4. ↑  אתר למנויים בלבד בן שלו, דבר אחד מונע משירו הראשון של תמיר גרינברג להיות מעולה, באתר הארץ, 19 בפברואר 2022
**מיגל אנחל סאנצ'ס מוניוס**, או בכינויו **מיצ'ל** (נולד ב-30 באוקטובר 1975) הוא כדורגלן עבר ומאמן כדורגל ספרדי. כיום הוא מאמן את ז'ירונה מהלה ליגה.

קריירת משחק
-----------

מיטשל נולד במדריד. הוא גדל במחלקת הנוער של ראיו ואיקאנו, וערך את הופעת הבכורה בקבוצה הבוגרת בעונת 1993/1994. לאחר מכן שיחק עוד שתי עונות בקבוצה הבוגרת ובקבוצת המילואים.

לאחר השאלה לאלמריה מהליגה הספרדית השנייה, חזר מיטשל לראיו ואיקאנו והיה שחקן מפתח כאשר הקבוצה סיימה במקום התשיעי בעונת 1999/2000 והעפילה לגביע אופ"א דרך ההגינות היחסית. בעונה שלאחר מכן הבקיע 10 שערי ליגה ב-33 משחקים.

ב-2003 עבר מיטשל לריאל מורסיה תמורת 2.7 מיליון אירו, ושיחק בקבוצה עד 2005. בהמשך שיחק בהשאלה במלאגה.

ביולי 2006 חזר מיטשל לראיו ואיקאנו, וסייע לה לעלות בחזרה לליגה הספרדית השנייה בעונת 2007/2008. הוא המשיך לשמש כקפטן הקבוצה, ותרם שני שערים ב-20 משחקים בעונת 2010/2011 כאשר הקבוצה חזרה לליגה הראשונה לאחר 8 שנים.

קריירת אימון
------------

ב-9 ביולי 2012, לאחר ששיחק רק ב-9 משחקים באותה עונה, פרש מיטשל ממשחק פעיל בגיל 36, ומונה מיד למאמן קבוצות הנוער של ראיו ואיקאנו.

ב-21 בפברואר 2017 מונה למאמן הקבוצה הבוגרת, ובעונת 2017/2018 הוביל אותה לאליפות הליגה השנייה ולעלייה לליגה הראשונה. הוא חתם על חוזה חדש לעונה נוספת עם אופציה לשנה נוספת, אך פוטר ב-18 במרץ 2019 לאחר 7 הפסדים רצופים שהשאירו את הקבוצה 6 נקודות מעל הקו האדום.

ב-1 ביוני 2019 מונה למאמן וסקה שירדה באותה עונה לליגה השנייה. הוא הוביל את הקבוצה לאליפות הליגה השנייה ולעלייה לליגה הראשונה.

ב-12 בינואר 2021, כשהקבוצה במקום האחרון, פוטר מתפקידו. העונה הסתיימה שוב בירידה ליגה.

ב-9 ביולי 2021 חתם כמאמן ז'ירונה על חוזה לעונה עם אופציה לעונה נוספת. הוא הוביל את המועדון לעלייה לליגה הראשונה לאחר ניצחון 3-1 על טנריפה במשחק הגמר על העלייה. בנוסף, הגיע עם הקבוצה לשמינית גמר הגביע, שם הפסידה 2-1 לראיו ואיקאנו.

ב-19 במאי 2022, כאשר עליית הליגה עדיין לא הייתה ודאית, חתם על הארכת חוזה עד 2024.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר FootballDatabase.eu
* פרופיל המאמן, באתר Transfermarkt

הערות שוליים
------------

1. ↑  El capitán Míchel desmiente intentos de «motín» en el Rayo, diariovasco
2. ↑  El Girona apuesta por Míchel, marca
"**Bip Bip**" (בעברית: "**ביפ ביפ**") הוא שיר שהוקלט על ידי הזמרת-יוצרת הטורקייה סימגה. הוא יצא לאור ב-22 בספטמבר 2014, בהוצאת חברת התקליטים דואן מיוזיק קומפני כסינגל שלא מתוך אלבום. הגרסה המצליחה של השיר נקראה בשם "Bip Bip (Bayraşa Mix)".

השיר לא הצליח להיכנס לטורקיה טופ 20, אך זכה להצלחה רבה ביוטיוב.

רקע וכתיבה
----------

השיר נכתב והופק על ידי אלפר נרמן ואונור. בשנת 2011, הוציאה סימגה את מיני-אלבום הבכורה שלה *Yeni Çıktı*, שלא זכה להצלחה לה ציפתה ולאחר מכן, החליטה להוציא את "Bip Bip", כסינגל הבכורה שלה, שהצליח לזכות להצלחה רבה, כאשר צבר למעלה מ-54 מיליון צפיות ביוטיוב.

בסמוך לצאתו עלה השיר לרשת הזרמת המדיה ספוטיפיי, שם הצליח לצבור למעלה מ-12 מיליון השמעות.

וידאו קליפ
----------

הווידאו קליפ הנלווה של "Bip Bip" הועלה לערוץ היוטיוב של netd müzik ב-22 בספטמבר 2014, ביום יציאתו של השיר כסינגל. בתחילתו, ניתן לראות את סימגה כשהיא הולכת בשדה הפתוח ולראשה כובע קש, תוך שהיא עצמה לובשת שמלה בצבע אדום ולאחר מכן מתחילה לשיר את השיר.

נכון לאוגוסט 2023 עומד מונה הצפיות של הקליפ על למעלה מ-55 מיליון צפיות.

מיקומי שיא
----------

| 
‏‏‏  **מצעדים ודירוגים (2014)** |
| --- |
| מדינה | מצעד | מיקום שיא |
|  טורקיה | טורקיה טופ 20 | – |

היסטוריית יציאות לאור
---------------------

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 22 בספטמבר 2014 | הזרמת מוזיקה • הורדה דיגיטלית | DMC |  |

קישורים חיצוניים
----------------

* סרטון השיר "Bip Bip" באתר יוטיוב

הערות שוליים
------------

1. 1 2 3 4  *Simge – Bip Bip* (באנגלית), נבדק ב-2020-09-23
2. 1 2 3 4 5 6  Simge - Bip Bip (Bayraşa Mix)
3. ↑  *Bip Bip - Bayraşa Mix*, נבדק ב-2020-09-23

| סימגה |
| --- |
| אלבומי אולפן | *Ben Bazen* |
| מיני-אלבומים | *Yeni Çıktı* |
| סינגלים | "Bip Bip" • "Miş Miş" • "Yankı" • "Kamera" • "Prens & Prenses" • "Üzülmedin mi?" • "Ben Bazen" • "Öpücem" • "As Bayrakları" • "Sevmek Yüzünden" • "Kısaca" |
| השתתפות בסינגלים | "Adem Olan Anlar" • "Zaten Aşığım" • "Ne Zamandır" • "Bi Gideni Mi Var" |
**יורומיקס** (באנגלית: **EuroMix**) הוא אתר חדשות אירוויזיון הגדול ביותר בישראל בשפה העברית, הפועל ללא מטרת רווח. האתר נוסד בשנת 2001 בידי אבי זייקנר תחת השם **fly.to/euromix** ונסגר לאחר כשנתיים של פעילות. האתר נפתח מחדש בשנת 2018 ופועל עד היום תחת שמו החדש.

מאחורי אתר האינטרנט עומדים מספר כתבים אשר מפרסמים באופן שותף חדשות, עדכונים, הימורים וסטטיסטיקות לגבי תחרויות האירוויזיון.

היסטוריה
--------

מאז ועד היום משמש מייסד האתר, אבי זייקנר, כעורך הראשי. כאשר נפתח האתר בשנת 2001, עסק האתר בעדכון חדשות בכל הקשור לאירוויזיון בישראל ובאירופה, האתר פעל במשך כשנתיים בהם סיקר שתי תחרויות אירוויזיון ולאחר מכן נסגר. האתר נפתח מחדש לאחר זכייתה של נטע ברזילי, נציגת ישראל באירוויזיון 2018 ופועל עד היום. ב-2018 נפתח ערוץ יוטיוב רשמי לאתר האינטרנט ובו מפורסמות כתבות מצולמות, ביקורות וסרטוני מידע. כיום, לערוץ היוטיוב יש נכון ל2024, 4.2 אלף רשומים.

בשנת 2019 נפתח עמוד האינסטגרם של האתר אשר מתופעל בידי אבי עצמו. נכון ל2024 יש לעמוד יש כ-6 אלף עוקבים.

בשנת 2021 נפתח עמוד הטוויטר הרשמי של האתר.

בשנת 2022 נפתח הטיקטוק של האתר, המופעל בידי אחד מכתבי האתר.

במרוצת השנים הצטרפו לאתר בהתנדבות, כתבים. וכיום האתר מופעל בידי כ-10 אנשים.

פעילות
------

מדי שנה מקיים האתר את "המצעד הישראלי של שירי האירוויזיון והקדם אירוויזיון" באזור חודש ספטמבר, בו קוראי האתר מצביעים בין כל שירי האירוויזיון וקדמי האירוויזיון הישראלים לשיר האהוב עליהם. במהלך חג סוכות, מקיים האתר לייב בערוץ היוטיוב ובו הוא מפרסם את תוצאות המצעד.

מדי שנה, בשבוע האירוויזיון בו מתקיימים שני חצאי הגמר ואירוע הגמר, נשלחים מספר כתבים אל המדינה המארחת של התחרות, על מנת לסקר את התחרות משם. בנוסף, שאר כתבי האתר מלווים את המתרחש מהארץ דרך אתר האינטרנט וערוץ היוטיוב. האתר מוכר בידי איגוד השידור האירופי כאתר חדשות אירוויזיוני ועל כן, מספר חברי האתר מורשים לצפות בחזרות של התחרות, אשר סגורים לקהל הרחב ופתוחים רק לכתבים מורשים.

ב-26 בספטמבר 2022 פרסם האתר שבשנה החולפת פרסמו באתר כ-1,200 כתבות.

קישורים חיצוניים
----------------

* אתר האינטרנט הרשמי של יורומיקס
* יורומיקס, ברשת החברתית פייסבוק
* יורומיקס, ברשת החברתית אינסטגרם
* יורומיקס, ביישום טיקטוק
* יורומיקס, ברשת החברתית אקס (טוויטר)

הערות שוליים
------------

1. ↑  אודות האתר, באתר EuroMix
2. ↑  המצעד השנתי של שירי האירוויזיון יוצא לדרך!, באתר EuroMix
3. ↑  מסכמים שנה: הכתבות הנקראות ביותר בתשפ"ב, באתר EuroMix
פירוש נוסף ערך זה עוסק בהיסטוריון רוברט לופז. אם התכוונתם לכותב שירים, ראו רוברט לופז (פזמונאי).

 **רוברט סבטינו לופז** (Roberto Sabatino Lopez;‏ 8 באוקטובר 1910 – 6 ביולי 1986) היה היסטוריון אמריקאי ממוצא יהודי. התמחה בהיסטוריה של ימי הביניים. מחשובי ההיסטוריונים הכלכליים של אירופה. שימש במשך שנים רבות כפרופסור בכיר (Sterling Professor) באוניברסיטת ייל.

קורות חיים
----------

לופז נולד בג'נובה, למשפחה יהודית. אביו, סבטינו לופז, היה פעיל ציוני, מחזאי וסופר. ב-1932 קיבל תואר דוקטור מאוניברסיטת מילאנו. עבודת הדוקטורט שלו עסקה בסחר הימי של גנואה במאה ה-13, והתמקדה בדמותו של סוחר בשם בנדטו זכריה.

לופז לימד במספר אוניברסיטאות באיטליה (בהן פאביה וג'נובה) עד 1939. במהלך שנים אלו פרסם שני ספרים ומספר מחקרים שהעמידו אותו בחזית החקר ההיסטורי של ההיסטוריה הכלכלית של ימי הביניים המאוחרים.

חוקי הגזע באיטליה מנעו ממנו קידום אקדמי, ולכן החליט להגר לארצות הברית.

כאשר הגיע ב-1939 הייתה בעיה בהכרה האוניברסיטאית בתאריו ולכן ב-1942 השלים דוקטורט נוסף באוניברסיטת ויסקונסין–מדיסון וזאת תוך כדי עבודה כעוזר מחקר בתחום הידע שלו.

עם סיום הלימודים, ביוני 1942, גויס לעבודה במחלקת המודיעין של משרד ההגנה האמריקאי (United States Office of War Information) והועסק כעורך שידורים במחלקה האיטלקית של רדיו אמריקה. שם פגש את מי שהפכה להיות אשתו, קלוד אן קירשן. הם נישאו ב-1946 ונולדו להם שני בנים. אשתו נודעה כחוקרת של בנג'מין פרנקלין.

אחרי המלחמה לימד במספר מכללות ומ-1955 באוניברסיטת ייל, שם קיבל מינוי כפרופסור מלא ועבד שם 35 שנה עד לפרישתו לגמלאות ב-1981.

מחקריו עסקו בעיקר בנושאי הסחר הימי של אגן הים התיכון בימי הביניים, וכללו התייחסות מיוחדת לנקודה היהודית בסחר זה. חוץ מזה חקר את היחס בין כלכלה לתרבות ובמיוחד לארכיטקטורה.

נחשב כחוקר פורה והעמיד תלמידים רבים.

מספריו בעברית
-------------

* **לידתה של אירופה**, תל אביב: הוצאת דביר, תש"ן-1990

קישורים חיצוניים
----------------

* רוברט לופז, באתר פרויקט הגנאלוגיה במתמטיקה
* Robert S. Lopez (1979). "The Birth of Medieval Banking" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264747305171
* BIBSYS: 90364158
* BNE: XX1118439
* BnF: cb119133280 (data)
* CANTIC: a10114725
* CiNii: DA02974778
* GND: 128912456
* ICCU: CFIV040493
* ISNI: 0000 0001 0934 1782
* LCCN: n50042289
* MGP: 215960
* NDL: 01088351
* NKC: mzk2013747589
* NLA: 35312573
* NLG: 72923
* NTA: 068511604
* RERO: 02-A000106760
* SNAC: w66m3sn2
* SUDOC: 026994135
* Trove: 907781
* VcBA: 495/139335
* VIAF: 110106979
* WorldCat: lccn-n50042289

 |
**Tonight Is the Night** הוא סינגל של הזמר-יוצר האמריקאי, אאוטסייט, שיצא לאור ב-23 בספטמבר 2011, על ידי וורנר רקורדס. השיר הופק על ידי קוק קלאסיקס, ונכתב על ידי אאוטסייט וויליאם ארנסנט לובאן בין. השיר מופיע באלבום הבכורה של אאוטסייט, *Nights Like These*. השיר הוצג, ב-3 בנובמבר 2011, בעונה הראשונה של The X Factor. אאוטסייט ביצע את השיר גם ב-NHL All-Star Game (אנ')‏ 2012 שהתקיים באוטווה, קנדה. השיר הגיע למקום ה-38 בבילבורד הוט 100, וקיבל אלבום פלטינה מאיגוד תעשיית ההקלטות האמריקאי. בנוסף, השיר הגיע למקום 18 באוסטרליה, ולמקום 57 בקנדה. לשיר, יצא וידאו קליפ בבימויו של דורי אוסקוביץ', ולו יש יותר מ-14 מיליון צפיות ביוטיוב. לשיר יש יותר מ-32 מיליון השמעות בספוטיפיי.

שימוש השיר בפרסומות ובמדיה
--------------------------

השיר הופיע בכל הפרסומות לפרמיירה של תוכנית הריאליטי האוסטרלית, *The Shire* (אנ'). השיר הופיע גם בפרסומות לטקס פרסי אוסקר ה-84 ב-ABC, והיה שיר הנושא ל-WWE Raw 1000 (אנ') של ה-WWE, ב-23 ביולי 2012. גם הונדה השתמשה בשיר בשביל פרסומת טלוויזיה לאירוע הקיץ שלהם. השיר הוצג גם בפרסומות של פיצה האט.

השיר הוצג גם בקמפיין "Who's Next" של פפסי. במודעה, הוצגה אמן צעיר אנונימי שלוגם מפחית פפסי בזמן שהוא מתכונן למופע שלו. בזמן שמנגנים את השיר "Tonight Is the Night" ברקע, מופיעים ידוענים אמריקאים שונים, וביניהם: מייקל ג'קסון, אלפונסו ריביירו, ריי צ'ארלס, בריטני ספירס, קניה וסט ומריה קארי. לאחר שהידוענים הופיעו, האמן הצעיר האנונימי נראה פעם נוספת בעוד הסיסמה "who's next?" ניתזת על המסך. המודעה מסתיימת במשפט: "איפה שיש פפסי, יש מוזיקה" (באנגלית: "Where there's Pepsi, there's music").

מיקומי שיא
----------

| 
‏‏‏  **מצעדים ודירוגים (2011–2012)** |
| --- |
| מדינה | מצעד | מיקום שיא |
|  אוסטרליה | מצעד הסינגלים האוסטרלי | 18 |
|  ארצות הברית | בילבורד הוט 100 | 38 |
| מצעד שירי הדאנס קלאב | 6 |
| מצעד 40 שירי המיינסטרים | 14 |
| מצעד 40 השירים למבוגרים | 20 |
|  פלנדריה | אולטראטופ 50 | 23 |
|  קנדה | קנדה הוט 100 | 53 |

נתוני מכירות
------------

| מקום | תארים | מכירות |
| --- | --- | --- |
| אוסטרליה (ARIA) | פלטינה | 70,000 |
| ארצות הברית (RIAA) | פלטינה | 1,000,000 |

קישורים חיצוניים
----------------

* מידע על היצירה "Tonight Is the Night" באתר מיוזיק בריינז
* מידע על הסינגל "Tonight Is the Night" באתר מיוזיק בריינז
* סרטון השיר "Tonight Is the Night" באתר יוטיוב

הערות שוליים
------------

1. ↑  "American single certifications - Outasight - Tonight Is The Night". Recording Industry Association of America. ארכיון מ-2015-09-24. נבדק ב-9 בספטמבר 2012. `{{cite web}}`:  (עזרה)
2. ↑  *Outasight - Tonight Is The Night [Official Music Video]*, נבדק ב-2021-04-27
3. ↑  *Tonight Is the Night*, נבדק ב-2021-04-27
4. ↑  Pepsi commercial using "Tonight Is the Night" (ארכיון)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 7bdb4050-0de2-40d6-a4d1-3de96f7ee001
* MusicBrainz work: d576fc7f-80e5-42c9-b3cf-e0840d3bda4e

 |